હમણાં તમારી કેટલીક સખીઓ પ્લાસ્ટિકની કોથળીઓ ખાઈને મરી ગઈ. જોકે તમે આવી કપરી સ્થિતિનો ભોગ બનો તેવી શક્યતા ઓછી છે, કારણ કે દરેક શહેરમાં આવા પ્લાસ્ટિક વીણનાર (કચરો વીણનાર) પરદુઃખભંજકોની સંખ્યા વધતી જાય છે ! આમ પણ અમે તમને બચાવવા ગૌશાળાઓ અને પાંજરાપોળો ચલાવીએ છીએ. તમારી કતલ પર અમે પ્રતિબંધ મૂકી દીધો છે. જોકે તમને કતલખાનામાં મારવાં કે કાગળ ખાઈને તેમાં અમે ‘કાગળ’ પર અમારી પસંદગી ઉતારી છે. હમણાં ગુજરાતમાં સ્ત્રીઓના જાતીય ગુણોત્તરમાં ઘટાડો થયો. તેની સામે વાછડા કરતા વાછડીઓની સંખ્યા હંમેશા વધારે રહે તેનું અમે ધ્યાન રાખીએ છીએ. અમારા સ્વાર્થ બાબત પણ અમે અપ્રમાણિક છીએ તેવો આક્ષેપ ન કરતાં. ગાયમાતા તરફના સ્નેહભાવને કારણે આમ બને છે. આપણે સ્નેહના સંદર્ભો કે તારણો-કારણોમાં નથી પડવું.